text: Започна събарянето на "ресторанта" в "Столипиново" на Джамисет Джафер, той се закани да съди Общината
  Автор: Мария Морунова 14:20 / 28.04.2019 Коментари (1) 12994
  Премахването на бившата детска градина в "Столипиново", която бе стопанисвана от общинския съветник от ДПС Джамисет Джафер и която той отдаваше за сватби и други тържества, започна в последната работна седмица на април, предаде репортер на Plovdiv24.bg. Работата по събарянето й ще отнеме около месец, защото става дума за масивни отломки. След разчистването администрацията на район "Източен" ще реши какво ще се прави на терена.
  Както вече писахме, в края на март стартира премахването на незаконни постройки в етническия квартал. Бяха разчистени около пет такива пред самото здание ползвано от Джафер. Последният обаче се закани да съди местната администрация за събарянето на постройката на ул. "Елба". От администрацията обаче заявиха, че по-скоро те биха го съдили, тъй като Общината прекрати договора на Джафер за наем, защото бившият общински съветник натрупа задължения към общинската хазна от неплатен наем.